Räppäri Musta Barbaari eli James Nikander kertoo Facebookissa ikävästä tilanteesta, joka hänen siskolleen ja äidilleen sattui perjantaina Helsingin keskustassa illanvieton yhteydessä. Nikanderin mukaan hänen äitinsä on edelleen shokissa tapahtumista.

Nikanderin mukaan hänen äitinsä on edelleen shokissa. JENNI GÄSTGIVAR

Räppäri kertoo Facebookissa, että poliisit pysäyttivät hänen äitinsä ja siskonsa illanvieton päätteeksi Helsingin keskustassa.

Poliisit vaativat naisten passeja nähtäväksi, mutta eivät kertoneet syytä tarkistukseen. Nikanderin mukaan poliisit laittoivat siskon ja äidin käsirautoihin.

Räppärin mukaan poliisit syyttivät naisia lopuksi virkamerkin viemisestä. Tilanne kesti noin tunnin verran. Räppäri vaatii anteeksipyyntöä.

Päivityksessään Nikander kertoo, että hänen siskonsa ja äitinsä olivat illan päätteeksi hakeutuneet taksijonoon, kun siviilipoliisit pysäyttivät naiset ja vaativat heidän passejaan nähtäväksi. Sisko kysyi poliisilta syytä passien tarkistukseen.

- Siviilipoliisit eivät kertoneet, mistä syystä he pysäyttivät siskoni ja äitini, vaan pistivät röyhkeästi heidät rautoihin ja äitini maahan. Siskoni kysyi vielä kertaalleen, että miksi heitä kohdellaan näin ja mitä he ovat muka tehneet, Nikander kirjoittaa.

- Äitini pelkäsi henkensä edestä ja luuli tulevansa hakatuksi, sillä poliisien otteet olivat erittäin röyhkeät!

Nikanderin mukaan paikalle saapui kaksi poliisipartiota, ja naisten laukut tutkittiin. Kun sisko pääsi pois raudoista, hän alkoi kuvaamaan tilannetta kännykällään. Poliisit huomasivat kuvaamisen ja ottivat Nikanderin siskolta puhelimen pois.

- Yllättäen kuvattua materiaalia ei ole enää olemassa, Nikander kirjoittaa.

Syytöksiä virkamerkistä

Nikanderin mukaan myöhemmin selvisi, että toinen siviilipoliiseista oli kadottanut virkamerkkinsä ja syyttänyt siskoa ja äitiä merkin viemisestä. Poliisit eivät kuitenkaan löytäneet merkkiä ruumiintarkastuksista huolimatta.

- Poliisit tutkivat laukut ja mitään virkamerkkiä ei löytynyt, vaan äitini tabletti oli rikottu.

Räppärin kirjoituksen mukaan tilanne kesti noin tunnin verran. Nikanderin mukaan hänen äitinsä on edelleen shokissa. Mies kertoo odottavansa julkista anteeksipyyntöä ja korvauksia aiheutuneista vahingoista.

- Pitäkää jatkossa huoli siitä, että teidän poliisinne tuntevat ihmisoikeudet, Nikander päättää kirjoituksensa.

Räppärin levy-yhtiöstä kerrottiin Iltalehdelle, ettei Nikander tahdo tällä hetkellä kommentoida asiaa.